MINN QIEGH L-GHAMMIEĠ F.X. MANGION Minn qiegħ dal-wied tad-dmugħ, Mulej, għajjattlek, Biex moħħi ddawwal u tirfidli l-fidi, It-tama ssaħħaħ ġewwa qalbi mnikkta, U, bħal wieħed bla dawl, tmexxini mn'idi. U tlabtek biex bl-imħabba tfawwar qalbi — Din qalbi għamara ta' kull qżież u dnub — Bl-imħabba li ma tgħirx, u li taf tagħder, U taħfer, u tissallab għall-maħbub. Għax ma flaħtx aktar f'dan il-baħar ikreh Nitħabat bla ma nista' naqbad art, Inteftef fl-isfaq dlam, misrum għal kollox, Imhejji biex nintrema ma' l-iskart. Inqbadt f'burraxka li qatgħetli nifsi, Qanglitni sa mill-qiegħ, kessħitli d-demm, Ġegħlitni nisħet din id-dinja u ġmielha, U s-siegħa li twelidt għal daqshekk hemm. Għadabt għall-proxxmu kollu, u lil Alla Rajtu fil-bogħod, bla qalb u kapriċċjuż; Xtaqt neqred il-ħolqien, inwaqqa' l-kwiekeb, U nobżog f'wiċċ min qabel kont inbus, Għax rajt li x-xitla li nissilt fi ġnejna, Kennejtha b'għaqli kollu mill-irjieħ Kesħin tax-xitwa, kienet rikbet marda Qalila li tifniha bla mistrieħ. U rajt ix-xitla bit-taħsir tittabba', Jisfar il-weraq, kull ma jmur jidbiel, U l-marda ddur mal-qalba biex teqridha, U x-xitla tnin bil-mod fir-riħ qattiel. MINN QIEGH L-GĦAMMIEQ 37 F'dal-wied tad-dmugħ ħassejtni ngħum bla ħajja Imnixxef minn kull fidi, mingħajr tama, Mejta kull xrara ta' l-imħabba f'qalbi, Naqdef bla naf fejn sejjer qisni agħma. Minn qiegħ l-għammieq, Mulej, għajjattlek: għinil Ixgħelli l-fidi, f'dan id-dlam mitluq; Qawwili t-tama illi ssaffi n-niket; 'Tini l-imħabba li l-qalb tagħni u ttuq.